《游九锁山》
宋代·陈观国

名山隔游尘，九锁尘更少。
閒云抱苍石，古涧茁灵草。
一亭瞰蛟舞，曾此憩坡老。
水性自云静，潴泄寄人巧。
聊复助奇观，未须纵澜倒。
小挹丹泉润，侧步石壁峭。
洞深篝火入，志险极幽讨。
人间几何年，仙迹棋未了。
向夕山月吐，光碎松下道。
天空琼馆寒，禽响药如捣。

作者简介：陈观国，字用宾，永嘉（今浙江温州）人。与王英孙友，和周密、邓牧同时。事见《文东野语》卷一九、清乾隆《绍兴府志》卷五四。今录诗三首。